recursal/SuperWikiNEXT-32B huggingface dataset:
**סיטרואן C3 WRC** היא מכונית מרוצי ראלי, שנבנתה על ידי סיטרואן להתמודדות באליפות העולם בראלי. המכונית שימשה את קבוצת המרוצים החל מעונת 2017, כמחליפתה של הסיטרואן DS3 WRC.

המכונית לקחה חלק ב-39 מרוצים, בהם ניצחה 6 פעמים.

היסטוריית מרוצים
----------------

סיטרואן הכריזה במהלך עונת 2015 על פרישה מאליפות העולם לעונה אחת על מנת להתמקד בפיתוח ה-C3 WRC. הקבוצה השתתפה במהלך מרוצים נבחרים במהלך עונת 2016 תוך שהיא עושה שימוש בדגם ה-DS3 WRC לבחינת חלקים מסוימים לצורך הפיתוח העתידי.

בעונת 2017 ניצח כריס מיק בשני מרוצים. סבסטיאן לב חזר להתחרות בעונת 2018 בשלושה מרוצים לאחר שלא התחרה במשך שנתיים. הוא ניצח בראלי ספרד, הניצחון היחיד של הקבוצה באותה עונה. בשל שיקולים כלכליים וקושי במימון צמצמה סיטרואן את היקף הפעילות לקראת עונת 2019 ושיתפה רק שני כלי רכב במקום שלושה. סבסטיאן אוז'ייה שב לקבוצה אחרי שבע שנות היעדרות. בסיום העונה הודיע על עזיבת הקבוצה ומעבר לטויוטה. בעקבות כך הודיעה סיטרואן על פרישה מיידית מהאליפות.

קישורים חיצוניים
----------------

ויקישיתוף מדיה וקבצים בנושא **סיטרואן C3 WRC** בוויקישיתוף

הערות שוליים
------------

1. ↑  Citroen Commits to WRC Future, WRC.com, 19 November 2015
2. ↑  Citroen in race against time to develop all-new WRC C3 for 2017, Autosport, 5 April 2016
3. ↑  Sebastien Loeb won't get Citroen WRC outings in 2019, Autosport, 1 December 2018
4. ↑  Sebastien Ogier picks Citroen for 2019 World Rally Championship, Autosprt, 28 September 2018
5. ↑  Citroen ends WRC programme, cites Ogier's exit as reason, Motorsport.com, 20 November 2019
**האצטדיון המרכזי** (ברוסית: **Центра́льный стадио́н**; בטטרית: **Үзәk Stadium**) הוא אצטדיון רב-תכליתי שנמצא בקאזאן, בסמוך לכיכר המילניו. האצטדיון מכיל כ-27,000 מקומות ישיבה ומשתמש בתור מגרשו הביתי של מועדון הכדורגל רובין. ליד האצטדיון נמצא זירת כדורגל ומתחם מקורה לאתלטיקה.

היסטוריה
--------

האצטדיון נבנה ביוזמת האדריכל ו. פורטיאנקין. האצטדיון הוזמן ב-25 ביוני 1960 ובראשיתו אכלס 30,000 צופים.

המשחק הראשון בו התקיים ב־21 באוגוסט 1960: מועדון הכדורגל איסקרה התמודד נגד קבוצת מטלורג מקאמנסק-אורלסקי. המשחק הסתיים בתוצאה 4:1 לטובת המארחים.

בשנים 1962–1967, האצטדיון היה גם הזירה הביתית של קבוצת ההוקי "מועדון הספורט אוריצקי" (כיום מועדון ההוקי Ak Bar).

בשנים 2001–2005 שופץ האצטדיון בחלקו.

בשנים 2005–2007, נבנו במתחם האצטדיון זירה לכדורגל ואתלטיקה שנפתחה ב-29 באוגוסט 2007.

בשנת 2010, האצטדיון המרכזי אושר על ידי אופ"א כאצטדיון בקטגוריה ארבע.

בנוסף, לקראת אוניברסיאדת קיץ 2013, בשנת 2012, שופצו האצטדיון המרכזי וזירת הכדורגל והאתלטיקה, מה שמאפשר הרחבת החניון בין 90 ל-250 חניות, החלפת הגג, החלפת מסלולי מרוצים ומערכת הניקוז, בניית עמדות לקפיצות, זריקת פטיש, זריקת דיסקוס ויריות שיפוץ החדרים מתחת ליציעים והצטיידות במערכת תקשורת חדשה. עקב שיפוץ היציע המזרחי, תכולת האצטדיון פחתה והסתכמה ב-25,400 מקומות ישיבה. כיום מכיל 27,756 מושבים.

ב-6 בספטמבר 2013 אירח האצטדיון את משחק המוקדמות בגביע העולם בין רוסיה ללוקסמבורג (4: 1).

קישורים חיצוניים
----------------

ויקישיתוף מדיה וקבצים בנושא **האצטדיון המרכזי** בוויקישיתוף

הערות שוליים
------------

1. ↑  Постановление Совета Министров ТАССР № 358 от 24 июня 1960 года.
2. 1 2  *Сергей Козин.* Центральный стадион обзаведётся беговой дорожкой // Вечерняя Казань. — 2012. — 6 июля.
**הארמייה התשיעית של הצבא המלכותי האיטלקי** (באיטלקית: **Armata 9**) הייתה ארמייה איטלקית שלחמה במהלך מלחמת העולם הראשונה נגד מעצמות המרכז, ופורקה עם סיום המלחמה. הוקמה מחדש במהלך מלחמת העולם השנייה, ולחמה לצד מדינות הציר.

היסטוריה
--------

### מלחמת העולם הראשונה

לאחר התבוסה האיטלקית ההרסנית בקרב קפורטו בנובמבר 1917 במהלך מלחמת העולם הראשונה, עבר הצבא המלכותי האיטלקי ארגון מחדש בידי ארמנדו דיאז. הארמייה התשיעית הוקמה, וכמפקדה מונה פאולו מורון. ביוני 1918 לחמה הארמייה בקרב הנהר פיאווה, ובהמשך לחמה בקרב ויטוריו ונטו. הארמייה פורקה עם סיום המלחמה.

### מלחמת העולם השנייה

ב-9 בנובמבר 1940 הועברה ארמיית הפו לאלבניה והיא הפכה להיות הארמייה התשיעית. הארמייה השתתפה בפלישה האיטלקית ליוון, אולם בעקבות מתקפת נגד יוונית נהדפה חזרה לאלבניה. הקמפיין נתקע עד שהגרמנים פלשו גם הם אל יוון באפריל 1941. לאחר סיום המערכה כנגד יוון היוותה הארמייה את כוח הכיבוש האיטלקי באלבניה, וכן בחלקים מדלמטיה ומונטנגרו שסופחו לאלבניה הכבושה. בספטמבר 1943 פורקה הארמייה בידי הגרמנים, ורבים מחייליה, ובין היתר כל הדיוויזיה ה-41 "פירנצה", הצטרפו אל הפרטיזנים האלבנים.

מפקדים
------

### מלחמת העולם הראשונה

* פאולו מורון (נובמבר 1917 - נובמבר 1918)

### מלחמת העולם השנייה

* מריו וירצ'ילינו (1940-1941)
* אלסנדרו פירציו בירולי (1941-יולי 1943)
* רנצו דאלמאצו (יולי 1943-ספטמבר 1943)

קישורים חיצוניים
----------------

* הארמייה התשיעית באתר Axis History (באנגלית)

הערות שוליים
------------

1. ↑  ארמיית הפו באתר אקסיס היסטורי
ג'אם סשן אופייני
**ג'אם סשן** (באנגלית: **Jam Session**) או **ג'אמינג** (באנגלית: **Jamming**) הוא מפגש בין נגנים המנגנים יחד ללא תכנון או ארגון מוגדר מראש.

הג'אם ככלל נועד להנאתם של הנגנים יותר מאשר להופעה, ופעמים רבות משמש לפיתוח קטע מוזיקלי חדש, למציאת עיבוד מתאים או רק לשם פעילות חברתית מוזיקלית. הוא יכול להיות מבוסס על שיר קיים או על מהלך הרמוני מוסכם או מאולתר כולו מתחילתו ועד סופו.

את הג'אם מנגנים נגנים חובבים ומתחילים לשם תרגיל או לשם ההנאה ועד לנגנים מקצועיים המקליטים את הג'אם, עורכים אותו ומפיצים אותו.

אטימולוגיה
----------

המונח הופיע במקור ב־1929 בהגדרה "קטע אלתור חופשי וקצר המבוצע על ידי כל ההרכב".

המונח במשמעותו הרחבה כיום מתייחס לכל קטע המאולתר בהרכב, במיוחד אם הוא מושפע ממוזיקת הג'אז או הרוק.

ג'אמינג בג'אז
-------------

סצנת הג'אז הניו יורקית במהלך מלחמת העולם השנייה הייתה מפורסמת בעבור הג'אמים הרבים שלה. אחד המקומות המפורסמים בהם ניגנו הוא "מינטונז פליי האוס" שעבד בשנות ה-40 וה-50 בניו יורק.

הג'אמים ב"מינטונז פליי האוס" היוו מפגש מוזיקלי מפרה שממנו יצאו נגנים מפורסמים כמו ת'לוניוס מונק שהיה פסנתרן הבית של המקום. אחד הדברים שהפכו את הג'אמים לאגדיים במינטונס היה התחרותיות של הג'אם, כל סולן עלה לנגן עם להקת הבית וניסה להתעלות על קודמיו. מתוך הג'אמים במינטונז נולד הבי בופ.

כיום יש מסעדות, ברים ומועדונים המחקים את המנהג ומארגנים ערבי ג'אם, לפעמים פתוחים ולפעמים להרכב המוזמן במיוחד.

ג'אמינג ברוק
------------

יחד עם התפתחות יכולותיהם של מוזיקאי הפופ והרוק אנד רול בשנות ה-60 וה-70 הפך הג'אם לחלק בלתי נפרד מיצירת המוזיקה. להקות כמו קרים, The Jimi Hendrix Experience, גרייטפול דד ולהקת האחים אולמן היו מנגנות ג'אמים באורכים של מעל 15 דקות.

כמה ג'אמים מוקלטים ובולטים ברוק:

* הרצועה האוונגרדית "Sister Ray" שהייתה ג'אם באורך 17 דקות, מתוך האלבום "White Light/White Heat", של להקת הוולווט אנדרגראונד.
* הרצועה המורחבת "אפל ג'אם" שהופיעה באלבום הסולו של ג'ורג' האריסון מ-1970 "All Things Must Pass".
* הרצועה הנסתרת והמאולתרת של נירוונה מתוך האלבום שיצא ב-1993 "In Utero", והרצועה הנסתרת החצי מאולתרת "Endless, Nameless" מתוך האלבום מ-1991 "Nevermind".
* הרצועה "Three Minute Warning", ג'אם באורך 28 דקות, מתוך האלבום "Liquid Tension Experiment" של להקת ליקוויד טנשן אקספרימנט.
* הרצועה "Bluesbreaker" מתוך האלבום "Star Fleet Project" של בריאן מיי בשיתוף עם אדי ואן היילן.
* הרצועה "Helter Skelter" באלבום הלבן של הביטלס ללא חיתוך (הפיידים באמצע השיר) מכילה ג'אם של כ-24 דקות.

לקריאה נוספת
------------

* What Is a Session Musician?‎, ‏The Balance Careers (באנגלית)

ראו גם
------

* ג'אז חופשי
* פריסטייל ראפ
* שירת סקאט

קישורים חיצוניים
----------------

ויקישיתוף מדיה וקבצים בנושא **ג'אם סשן** בוויקישיתוף

הערות שוליים
------------

1. ↑  jam Search, Online Etymology Dictionary

|  |  |
| --- | --- |
| בקרת זהויות עריכת הנתון בוויקינתונים | 
* GND: 7852259-6

 |
תיאור על יכולותיהן השונות של סוכנויות החלל הלאומיות בעולם:
  מדינות שקיימו משימות מאוישות לגרמי שמים אחרים (בנוסף ליכולות המתוארות מתחת)
  מדינות שהפעילו תחנות חלל מאוישות (בנוסף ליכולות המתוארות מתחת)
  מדינות ששיגרו אדם לחלל (בנוסף ליכולות המתוארות מתחת)
  מדינות ששיגרו גשושיות לחקר מערכת השמש (בנוסף ליכולות המתוארות מתחת)
  מדינות בעלות יכולות שיגור עצמאיות (בנוסף ליכולות המתוארות מתחת)
  מדינות המפעילות לוויינים
  מדינות ללא אף מן היכולות המתוארות מלמעלה
**סוכנות חלל** היא גוף ממשלתי מטעם המדינה האחראי על מחקר החלל וניצולו. כמעט בכל המדינות שיש להן נוכחות בחלל קיימת סוכנות אזרחית כזאת (אחד החריגים לכך היא תוכנית החלל הסובייטית שנוהלה על ידי הצבא).

חלק מתפקידי סוכנות החלל הם:

* פיתוח המחקר בחלל.
* בניית חלליות ולוויינים.
* הכשרת טייסי חלל.
* הפחת התעניינות ציבורית בחלל.

סוכנויות החלל משתנות בגודלן בצורה משמעותית ממדינה למדינה בהתאם למשאביה הכספיים של המדינה ולשאיפותיה. כך למשל סוכנות החלל הישראלית מעסיקה אלפיים עובדים בעוד נאס"א (סוכנות החלל האמריקאית) מעסיקה עשרות אלפים.

במשך רוב שנות פיתוח החלל, היה החלל נחלתן הבלעדית של סוכנויות החלל השונות אולם בשנים האחרונות החלו אנשים פרטיים להצטרף לפיתוח החלל, למשל במסגרת קרן פרס X (אנ').

כיום, חברות מסחריות רבות בעיקר מתחום התקשורת משתמשות בחלל הלא רחוק מכדור הארץ לצורך שיגור לוויינים ותפעול עצמים במסלול. ואולם חברות מסחריות מתחומים שונים החלו להתעניין גם בחלל, חלקן מתוך הציפייה כי הביקוש לתיירות בחלל ילך ויגבר, אחרות כבר ראו פוטנציאל בכריית משאבים מהירח, והדוגמאות עוד רבות ומגוונות.

סוכנויות החלל הממשלתיות בעלות ניסיון רב בתחום החלל משתפות ידע עם החברות המסחריות כדי לחזק את הפיתוח האזרחי בתחום החלל. ישראל חתמה על הסכמים עם האיחוד האירופי להצטרפות לפרויקט גלילאו כדי לאפשר לחברות מקומיות להשתלב בפיתוח לוויני ניווט. הסכמים אלו צפויים לסייע בדחיפת התעשייה המקומית לכיוון חקר החלל בעזרת הידע שנצבר על ידי סוכנות החלל האירופאית כיוון שלסוכנות החלל הישראלית אין את הידע ולא התקציב לפתח יישומי חלל בכוחות עצמה.

סוכנויות חלל חשובות
-------------------

* נאס"א - סוכנות החלל של ארצות הברית - NASA.
* סוכנות החלל האירופית - ESA.
* מינהל החלל הסיני - CNSA.
* תאגיד החלל רוסקוסמוס - סוכנות החלל הרוסית - Roscosmos.
* הארגון ההודי לחקר החלל - ISRO.
* הסוכנות היפנית לחקר החלל - JAXA.
* סוכנות החלל הקנדית - CSA.
* סוכנות החלל הברזילאית - AEB.
* סוכנות החלל הנורווגית - NOSA.
* סוכנות החלל האיראנית - ISA.
* סוכנות החלל הלאומית של אוקראינה - SSAU.
* סוכנות החלל הישראלית - סל"ה - ISA.

קישורים חיצוניים
----------------

ויקישיתוף מדיה וקבצים בנושא **סוכנות חלל** בוויקישיתוף
בגאומטריה דיפרנציאלית, **הטענה הגאומטרית האחרונה של יעקובי** היא השערה מתמטית של קרל גוסטב יעקב יעקובי. לפי ההשערה:

> 
> לכל קאוסטיקה הנוצרת ממתיחת קווים גאוזיים מנקודה לא אמבילית p על אליפסואיד יש בדיוק ארבע נקודות חוד.
> 
> 
> 
> 

בעוד שניסויים נומריים הובילו למסקנה שהטענה נכונה, רק ב-2004 היא הוכחה לראשונה על ידי המתמטיקאים Itoh ו-Kiyohara.

מאז היא הוכללה מן המקרה האליפסואידי למחלקה רחבה יותר של משטחים.

הסבר ההשערה
-----------

בהינתן נקודה נתונה p על משטח נתון, ניתן למתוח את כל הקווים הגאודזיים היוצאים מ-p החוצה. עבור משטח ספירי כל הקווים הגאודזיים הללו הם מעגלים גדולים ולפיכך היחסים ההדדיים ביניהם טריוויאליים - הם נפגשים רק בשתי נקודות אנטיפודיות. לעומת זאת, עבור נקודות לא אמביליות על אליפסואיד, המבנה הלא סימטרי של המשטח מקנה למשפחת הגאודזות הנמתחות החוצה מהנקודה התנהגות מעניינת: שני גאודזות סמוכות עשויות לשוב ולהיחתך בנקודה שנייה {\displaystyle p'}, ולאחר מכן להיפגש שוב בנקודה שלישית 
{\displaystyle p''}, וכך הלאה. המקום הגאומטרי של כל נקודות החיתוך {\displaystyle p'} של גאודזות סמוכות הנמתחות מהנקודה p הוא עקומה סגורה המכונה הקאוסטיקה מסדר ראשון של הנקודה p על האליפסואיד. אז הטענה של יעקובי קובעת שלקאוסטיקה הזאת יש בדיוק ארבע נקודות חוד.

לקריאה נוספת
------------

* Sinclair, R. (2003). "On the last geometric statement of Jacobi". Experimental Mathematics. 12 (4): 477–485.

הערות שוליים
------------

1. ↑  "נקודה אמבילית" של משטח היא נקודה שבה המשטח נראה מקומית כמו כדור; כלומר, כל ערכי העקמומיות הנורמלית בנקודה זהים.
2. ↑  כלומר, קרובות באופן אינפיניטסימלי.
**"לדנציג"** (בגרמנית: "Für Danzig") היה שם **ההמנון הלאומי של העיר החופשית דנציג** (כיום העיר גדנסק בפולין). מילות ההמנון נכתבו על ידי פול אנדרלינג, והמנגינה הולחנה על ידי גאורג גהלר. ההמנון היה בשימוש בין השנים 1920–1939, שנות עצמאותה של דנציג. לאחר שסופחה דנציג לגרמניה הנאצית, הופסק השימוש בהמנון.

מילות ההמנון בגרמנית
--------------------

Kennst du die Stadt am Bernsteinstrand,
umgrünt von ew'ger Wälder Band,
wo schlanke Giebel streben
empor zum Sonnenschein!
Ja, sollt' ich fröhlich leben,
in Danzig müßt es sein!
Kennst du die Stadt, wo Turm an Turm
in Treue trotzt dem Zeitensturm,
wo stolze Schiffe gleiten
ins blaue Meer hinein!
Ja, sollt' ich tapfer streiten,
für Danzig müßt es sein!
Kennst du die Stadt, wo deutsche Art
voll Kraft und Mut ihr Gut bewahrt,
wo deutsch die Glocken werben
und deutsch ein jeder Stein !
Ja sollt' ich selig sterben,
in Danzig müßt es sein !

תרגום לעברית
------------

התדע את העיר על חופי הענבר,
עטורה ביערות ירוקי-עד,
שם גמלונים דקים עולים אל על
אל אור השמש!
כן, אם עליי לחיות בשמחה
חייב הדבר להיות בדנציג!
התדע את העיר, שם מגדל אל מגדל
עומדים נאמנים אל מול ימי סער
היכן שספינות גאות מחליקות
אל עבר ים כחול!
כן, אם עליי להיאבק באומץ
חייב הדבר להיות עבור דנציג!
התדע את העיר, שם בני גרמניה
מגינים על עושרה בעוצמה ועוז,
היכן שבגרמנית הפעמונים מזמינים
והיכן שכל אבן היא גרמנית!
כן, אם נגזר עליי למות בברכה,
חייב הדבר להיות בדנציג!

קישורים חיצוניים
----------------

* הקלטה משנת 1934 של המנון העיר החופשית דנציג, פורמט MP3
סמל "הפועל"
דגל אדום
**המנון הפועל** הוא המנון אשר חובר על ידי המשורר עמנואל הרוסי לאיגוד הספורט "הפועל" אשר הוקם במסגרת ההסתדרות הכללית. הולחן על ידי מרדכי זעירא.

"המנון הפועל" הוא שיר מחורז הכולל כשלושה בתים. נושאי השיר הם מחאת העובדים ומִרדם ברוח משנות ההוגים הסוציאליסטים והקומוניסטים, ממחצית המאה ה-19 ובמאה ה-20. השיר מצטט ססמאות ארגונים שהוקמו ברוח המניפסט הקומוניסטי: „לָנוּ עוֹד טֶרֶם בַּיִת וָכֶרֶם / הַסּוֹצְיוֹטֶרְן זֶה כָּל הָרְכוּשׁ". ובהקשרו של מאבק מעמד הפועלים ומלחמת המעמדות, מאזכר המשורר שלוש פעמים את ה„מַּקֶּבֶת" - כלי עבודה כבד ששימש גם בקרבות ומערכות צבאיות, וארבע פעמים את אש ה„לֶהָבָה", המרמזת הן לעוצמת כוחות הנפש והן לאפשרויות ההרס הטמונה במאבק מעמד הפועלים, ואת הדגל האדום, דגלם של תנועות וארגוני הפועלים ברחבי העולם.

על פי עדותה המוזיקולוגית רותי פריד, לשעבר מנהלת ארכיון הצליל (הפונותיקה) בספריה הלאומית: "את הפזמון בלבד (להבה עלי להבה) נהגנו לשיר, בתנועת "השומר הצעיר" של שנות ה-50, כהמשך רצוף לשיר "על בריקדות"." שורתו הראשונה של הפזמון היא „לֶהָבָה – עֲלִי לֶהָבָה, עֲלִי לֶהָבָה!", והשורה האחרונה מכריזה: „כָּמוֹךְ, כָּמוֹנוּ – דִּגְלֵנוּ אָדֹם אָדֹם."

הערות שוליים
------------

1. ↑  ראו: המנון "הפועל", באתר זמרשת.
המבנה הכימי של חומצה לקטית
**חומצה לקטית** (באנגלית: **Lactic acid**) או **חומצת חלב** היא תרכובת אורגנית קטנה בעלת חשיבות רבה בביולוגיה.

מקור שמה של החומצה במילה הלטינית **Lac**, "חלב". החומצה התגלתה לראשונה בחלב. למרות הדמיון בשם ללקטוז, אין מדובר בנגזרת של סוכר זה (בלקטוז 12 אטומי פחמן ובחומצה לקטית - שלושה בלבד). למרות זאת קיים ביניהם קשר: חיידקים המצויים בחלב הופכים את סוכר החלב, לקטוז, לחומצה לקטית בתהליך תסיסה, ולכן שמה הטריוויאלי של החומצה הלקטית הוא **חומצת חלב**.

ביוכימיה
--------

חומצה לקטית היא חומצה הידרוקסיקרבוקסילית: היא מכילה קבוצת קרבוקסיל (**COOH**) לצד קבוצת הידרוקסיל (**OH**). היא זהה לחומצה פרופנואית, חומצה קרבוקסילית בעלת שלושה אטומי פחמן, רק שבחומצה לקטית מוחלף אחד אטומי המימן בקבוצת הידרוקסיל. שמה הכימי הוא **חומצה הידרוקסיפרופנואית** (Hydroxypropanoic acid) ונוסחתה: **CH3CHOHCOOH**.

כשהחומצה מאבדת אטום מימן שמקורו בקבוצת הקרבוקסיל מתקבל **יון לקטט** (Lactate) בעל מטען שלילי: **-CH3CHOHCOO**.

לקטט הוא התוצר הסופי של אחד מתהליכי התסיסה הידועים והחשובים ביותר. לקטט נוצר בתא בתנאים של מחסור בחמצן כתוצאה מחיזור (מסירת אלקטרונים ל-) פירובט. פירובט, תוצר הגליקוליזה (תהליך פירוק הגלוקוז בתא), נבדל מלקטט בשני אטומי מימן הנמצאים בלקטט והנעדרים בפירובט (בפירובט קיימת קבוצת קרבוניל במקום קבוצת הידרוקסיל).

פיזיולוגיה
----------

לקטט, האניון של חומצה לקטית, מהווה תוצר ביניים בין המטבוליזם האירובי והאנאירובי בתאים, ומהווה חומר דלק חשוב לתאים. 

בזמן פעילות גופנית מתגבר קצב ייצור הלקטט בתאי השריר וחלק מהלקטט דולף לזרם הדם ומעלה את ריכוזו בפלזמה. ככל שעולה עצימות הפעילות, הולך ומתגבר קצב הייצור, ובתלות בעצימות הפעילות ויכולת פינוי הלקטט על ידי רקמות אחרות הריכוז מתייצב ברמה גבוהה מהנורמה או שממשיך לעלות עד להפסקת הפעילות מתשישות, כאשר הסף בין התחומים מוגדר כ**סף הלקטט** או הסף האנאירובי. 

לאחר תום הפעילות הגופנית, ממשיך הגוף לנצל את הלקטט ברקמות שונות עד לחזרתו לריכוז המנוחה תוך פחות משעה מתום הפעילות.

בניגוד למיתוס הרווח, אין קשר בין כאב שריר מושהה (״שריר תפוס״, DOMS) לבין ייצור חומצת החלב בגוף.

ראו גם
------

* צריכת חמצן מרבית

קישורים חיצוניים
----------------

ויקישיתוף מדיה וקבצים בנושא **חומצה לקטית** בוויקישיתוף
* פיזיולוגיה - מיתוס חומצת החלב מאת מאט פיצג'רלד

הערות שוליים
------------

1. ↑  חומצת חלב במילון אפייה [כלכלת הבית] (תשי"ז–תשי"ט–תש"ך), באתר האקדמיה ללשון העברית
2. ↑  Roth, Stephen M. "Why Does Lactic Acid Build Up in Muscles? And Why Does It Cause Soreness?". *Scientific American* (באנגלית). נבדק ב-2017-07-02.
3. ↑  ארז ביבי, למה כואב לנו אחרי האימון?, באתר מכון דוידסון לחינוך מדעי, ‏2023-03-21

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007550695805171
* BnF: cb12290064w (data)
* GND: 4114596-3
* LCCN: sh85073866
* NDL: 00568760
* NKC: ph613273

 |
**חומצה פלואורואנטימונית**, H2FSbF6, היא תערובת אנאורגנית של חומצה הידרופלואורית (HF) ואנטימון שש-פלואורי (SbF6) והיא מערכת **הסופר-חומצה החזקה ביותר** שנתגלתה. נוסחת החומצה ההידורפלואורית שנרשמת היא +H2F, כיוון שמתקיים קשר מימני בו נוצר קשר בין זוג אלקטרונים הבלתי קושרים של אטום הפלואור לאלקטרון הקושר של המימן (עקב הפרשי אלקטרושליליות). חומר זה נקרא גם פלואורוניום.

במערכת החומצה הפלואורואנטימונית, החומצה הפלואורית משחררת פרוטון (+H) ונוצר הבסיס המוצמד (-F). יון הפלואוריד יוצר קשר קואורדנטיבי עם האנטימון החמש פלואורי.

הנוסחה לקבלת חומצה פלואורואנטימונית היא:

-2HF ⇌ H2F+ + F
SbF5 + F− → SbF6
ניסוח נטו:
+SbF5-+2HF+→SbF6-+H2F
ניסוח הנטו אינו בשיווי משקל והתגובה היא אקסותרמית.
חומצה זו ידועה לשמצה בשל חוזקה לשבור קשרים פחמימנים.
התוצאה של תהליך זה הוא פרוטון חופשי ואניון אוקטאהדרלי של אנטימון שש פלואורי.

האנטימון שש-פלואורי הוא נוקלאופיל חלש ואחד הבסיסים החלשים ביותר שקיימים.
הפרוטון החופשי שנוצר בעת תהליך המערכת הוא זה שהופך את המערכת לחומצית במידה מדהימה.

החומצה הפלואורואנטימונית היא חזקה פי 2x1019 (עשרים קוונטיליון) מחומצה גופרתית בריכוז של 100%.
את הדיסוציאציה האוטומטית של החומצה הפלואורו אנטימונית ניתן לתאר כך:

תיאור מערכת החומצה הפלואורואנטימונית

בטיחות
------

חומר משתך ורעיל במיוחד שמגיב בתגובה אקסותרמית חזקה במיוחד עם מים. חימום החומצה עלול לגרום לשחרור כמות רבה של גז פלואור רעיל. יש להחזיק את החומר במיכל עשוי טפלון, כיוון שהוא ממס זכוכית באופן מיידי. עבודה עם ציוד מגן היא בגדר חובה: חומצה מרוכזת יכולה להמיס בשר חשוף עד העצם, ולהגיב באלימות רבה עם מים הנמצאים במחזור הדם.

קישורים חיצוניים
----------------

ויקישיתוף מדיה וקבצים בנושא **חומצה פלואורואנטימונית** בוויקישיתוף

הערות שוליים
------------

1. ↑  Anne Marie Helmenstine, What Is the World's Strongest Superacid?, *Thought co.com*
**חומצה לינולאית** (באנגלית: *Linoleic acid*) היא חומצת שומן רב-בלתי רוויה. החומר הוא נוזל שקוף בטמפרטורת החדר. זוהי חומצה קרבוקסילית שלה שרשרת בת 18 פחמנים שבה 2 קשרים כפולים בעמדות 6 ו9 (כאשר סופרים את פחמן 1 בצד המתיל הרחוק מהקבוצה הקרבוקסילית). חומצה לינולאית היא חומצת שומן חיונית, כלומר כזו שיש לקבל במזון משום שהגוף אינו יכול ליצור אותה מחומצות אחרות וזקוק לה בכמה תהליכים ביולוגים. 

שמה של חומצה זו נגזר מהמילה היוונית Linon שפירושה פשתן, חלקו השני של השם oleic פירושו "קשור או מופק משמן זית" או "קשור לחומצה אולאית" משום שריווי הקשר הכפול בעמדה 6 של חומצה לינולאית נותן חומצה אולאית.

חומצה לינולאית משמשת בגוף ליצירת חומצה ארכידונית ולכן נדרשת לסינתזת פרוסטגלנדין, מצויה בליפידים של קרום התא. היא נפוצה בשמנים צמחיים והיא מהווה יותר מ-50% בשמן פרג, חריע, שמן חמניות, ושמן תירס.

מחסור בחומצה לינולאית בתזונה גורם לשיער יבש, נשירת שיער, ועיכוב בריפוי פצעים.

מטבוליזם של חומצה לינולאית (יצירת חומצה ארכידונית)

קישורים חיצוניים
----------------

ויקישיתוף מדיה וקבצים בנושא **חומצה לינולאית** בוויקישיתוף
* חומצה לינולאית, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007534848705171
* BnF: cb12290553m (data)
* GND: 4167772-9
* LCCN: sh98004643

 |
**חומצה סוקסינית** (באנגלית: **Succinic acid**) או **חומצה בוטאנדיואית** (באנגלית: **butanedioic acid**), המכונה גם **כוהל ענברי** (באנגלית: **spirit of amber**), היא חומצה דיקרבוקסילית המשמשת במעגל קרבס. מקור שמה של החומצה במילה הלטינית "סקסינום" (**succinum**) שמשמעו ענבר, מאחר שניתן להפיק את החומצה מענבר.

תכונות
------

החומצה מוצקה בטמפרטורת החדר, ומראה גבישי חסר צבע וחסר ריח. נקודת ההיתוך של החומצה היא בטמפרטורה של 185°C ונקודת הרתיחה של היא בטמפרטורה של 235°C.

החומצה פעילה במעגל קרבס ותורמת אלקטרון במהלך התגובה:

succinate + FAD → fumarate + FADH2.

שימושים
-------

החומצה נוצרה באמצעות זיקוק ענבר בחול, ונעשה בה בעבר שימוש להפגת כאבים רומטואידים.
החומצה משמשת כתוסף מזון ומספר ה-E שלה: **E363**.

קישורים חיצוניים
----------------

ויקישיתוף מדיה וקבצים בנושא **חומצה סוקסינית** בוויקישיתוף
* תכונות החומצה
* תיאור החומצה ונגזרותיה
* חומצה סוקסינית, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007543730905171
* BnF: cb155238362 (data)
* GND: 4431313-5
* LCCN: sh85129593

 |
בכימיה, **חומצה מצומדת**, במסגרת תאוריית ברונסטד-לאורי לחומצות ובסיסים, נוצרת כאשר בסיס מקבל פרוטון (+H) - במילים אחרות, בסיס עם יון מימן נוסף. **בסיס מצומד** נוצר על ידי הסרת פרוטון מחומצה - הבסיס המצומד של חומצה הוא אותה חומצה, כאשר מוסר ממנה פרוטון.

תגובות חומצה-בסיס
-----------------

בתגובת חומצה-בסיס, חומצה ובסיס מגיבים ליצירת בסיס מצומד וחומצה מצומדת:

חומצה + בסיס is in equilibrium with בסיס מצומד + חומצה מצומדת

החומצה המצומדת של בסיס נוצרת כאשר אותו בסיס מקבל פרוטון. לדוגמה, התגובה הבאה:

NH3(g) + H2O(l) is in equilibrium with NH+4(aq) + OH−(aq)
יון האמוניום (NH+4) הוא החומצה המצומדת לאמוניה (NH3), כי התווסף לה פרוטון נוסף. יון ההידרוקסיד (OH−) הוא הבסיס המצומד לחומצה, במקרה זה מים (H2O), כי מולקולת המים מאבדת יון מימן אחד, ליצירת OH−.

קבוע החומצה (קבוע שיווי המשקל של התגובה {\displaystyle {\ce {HA +H\_2O <=> A^- +H\_3O^+}}})

{\displaystyle \ K\_{a}={\frac {[H\_{3}O^{+}][A^{-}]}{[HA]}}}

קבוע הבסיס Kb (קבוע שיווי המשקל של תגובת הבסיס המצומד -A עם מים {\displaystyle {\ce {A^- +H\_2O <=> HA + OH^-}}})

{\displaystyle \ K\_{b}={\frac {[OH^{-}][HA]}{[A^{-}]}}}

כפל שני הקבועים הוא לכן {\displaystyle {\ce {K\_a\*K\_b=K\_w}}}

כאשר Kw הוא קבוע הדיסוציאציה של המים השווה ל 10-14 בטמפרטורת החדר.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **בסיס מצומד** |
| ויקימילון ערך מילוני בוויקימילון: **חומצה מצומדת** |

הערות שוליים
------------

1. ↑  "conjugate acid–base pair". IUPAC. נבדק ב-2013-03-31.

| חומצות ובסיסים |
| --- |
| לפי חוזק | חומצה (חלשה, חזקה, סופר חומצה) • בסיס (חלש, חזק, סופרבסיס) |
| לפי סוג | חומצה (מינרלית, אורגנית) • בסיס (מינרלי, אורגני) |
| לפי קאורדינטיביות | בסיס לואיס •  חומצת לואיס |
| אחר | חומצה מצומדת • בסיס מצומד • ערך הגבה • אמפוטריות |
| צורונים במערכת המימית | הידרוניום • הידרוקסיד |
| תגובות | פרוטונציה • דה-פרוטונציה • סתירה |
| אנליזה כימית | אינדיקטור pH • מד pH • טיטרציה • בופר • משוואת הנדרסון-האסלבאך |
| חומצות תעשייתיות חשובות | חומצה גופרתית • חומצה זרחתית • חומצה חנקתית • חומצה הידרוכלורית |
| בסיסים תעשייתיים חשובים | נתרן הידרוקסידי • סידן הידרוקסידי • אמוניה • נתרן תת-כלורי |
|  |
**וקטור מצב** המתאר מצב גאוגרפי הוא קבוצה של נתונים המתארים את המצב המדויק אודות מיקומו של אובייקט במרחב וכן תיאור התנועה שלו.
מתוך וקטור כזה ניתן, בעזרת חישובים מתמטיים לשערך את מיקום האובייקט ותנועתו בנקודות שונות בזמן, בעבר או בעתיד.

וקטור מצב גאוגרפי מכיל בדרך כלל שבעה אלמנטים. שלושה המתארים מיקום, שלושה המתארים מהירות ואחד המתאר נקודה בציר הזמן.
אם מתארים מיקום במרחב {\displaystyle \mathbb {R} ^{N}} ‏N-ממדי אז וקטור המצב {\displaystyle {\textbf {x}}} שייך למרחב {\displaystyle \mathbb {R} ^{2N}}.

{\displaystyle \mathbf {x} (t)=(x\_{1}(t)\;\;x\_{2}(t)\;\;x\_{3}(t)\;\;v\_{1}(t)\;\;v\_{2}(t)\;\;v\_{3}(t))^{T}}
או בפשטות:

{\displaystyle \mathbf {x} (t)={\binom {\mathbf {r} (t)}{\mathbf {v} (t)}}}
כאשר:

{\displaystyle \mathbf {r} =(x\_{1}\;x\_{2}\;x\_{3})^{T}} מתאר את וקטור המיקום
{\displaystyle \mathbf {v} ={\dot {\mathbf {r} }}=(v\_{1}\;v\_{2}\;v\_{3})^{T}} מתאר את וקטור המהירות.
לנוכח החופש הקיים בבחירת מערכת צירים עבור המיקום, וקטור מצב יכול להיות מבוטא במגוון של מערכות צירים (כגון NED,‏ ECEF ואחרים).

קישורים חיצוניים
----------------
**אימֶדי** אחזקות מדיה (בגאורגית: **იმედი**, בתרגום מילולי: תקווה) היא תחנת טלוויזיה, רדיו, עיתון וסוכנות ידיעות בגאורגיה בבעלות פרטית. מניות החברה מוחזקות על ידי בדרי פטרקצשווילי, איל-התקשורת היהודי-גאורגי-רוסי, רופרט מרדוק, איל-תקשורת אוסטרלי וחברת החדשות, תאגיד תקשורת אמריקאי מהגדולים בעולם, שהמנכ"ל שלה הוא רופרט מרדוק. פירטי ההסכם המיקדמי לרכישת המניות בחברת אימדי, שנחתם בניו יורק, ב-28 באפריל 2007, נותרו חסויים.

רדיו אימדי
----------

רדיו אימדי עלה לאוויר לראשונה בטביליסי, בדצמבר 2001, ושודר בתדר 105.9.מדצמבר 2003 משדר הערוץ 24 שעות ביממה לכל רחבי האזורים המיושבים בגאורגיה. שידורי הערוץ מתמקדים בעיקר בחדשות ובניתוח בחדשות ופרשנויות לחדשות. בנוסף משודרת מוזיקת פופ, במיוחד בשעות הקטנות של הלילה.

ערוץ הטלוויזיה אימדי
--------------------

ערוץ הטלוויזיה אימדי עלה לאוויר באפריל 2003, וניתן לקליטה כמעט בכל רחבי גאורגיה. מספטמבר 2004 ועד לאפריל 2005 צוינה החברה על ידי יוניצף כמי שמשתפת פעולה בטוק-שואו בנושא חינוך ילדים שזכה לרייטינג גבוה. 

במהלך חקירת רצח סנדרו גירגוויליאני הצהיר פטרקצשווילי כי השלטונות הגאורגיים מפעילים לחץ על התחנה שבבעלותו ועל עסקיו בכלל, בעקבות פרסום השערורייה והסיקור התקשורתי של התחנה. הלחץ לכאורה הביא למכירת חלק מאחזקות החברה לחברת החדשות ולרופורט מרדוק, בהנחה כי מעורבותו של רופרט מרדוק בתחנה תקשה על הפעלת לחץ עליה. 

התחנה שימשה במה למנהיגי האופוזיציה כנגד ממשלו של הנשיא מיכאיל סאקשווילי, ושידר את ההפגנות שהתחוללו בטביליסי במהלך ההפגנות בעיר, בנובמבר 2007. בעקבות ההפגנות התפתחו מהומות כבדות שהביאו להכרזה של סאקשווילי על מצב חירום בגאורגיה, ולסגירת תחנות השידור. הורדת השידור, ב-7 בנובמבר 2007, בידי השוטרים, שודרה בשידור חי.

קישורים חיצוניים
----------------

ויקישיתוף מדיה וקבצים בנושא **אימדי** בוויקישיתוף
* 

* אתר האינטרנט הרשמי של אימדי
* אימדי, ברשת החברתית פייסבוק

* אימדי, ברשת החברתית טוויטר

* אימדי, ברשת החברתית אינסטגרם

* אימדי, סרטונים בערוץ היוטיוב
* האתר הרשמי של תחנת הרדיו אימדי
* אתר חדשות אימדי

הערות שוליים
------------

1. ↑  חברת החדשות לוקחת את הניהול מידי פטרקצשווילי, Civil Georgia, 31.10.2007
2. ↑  גאורגיה: הכרזה על מצב חירום, CNN, 7.11.2007
**דניאל מ. ברי** (נולד ב-1948) הוא פרופסור מן המניין בפקולטה למדעי המחשב באוניברסיטת ווטרלו שבקנדה החל מ-1999.

ביוגרפיה
--------

ברי נולד ב-1948 בעיר קליבלנד הייטס באוהיו שבארצות הברית. הוא קיבל תואר B.S במתמטיקה מהמכון הפוליטכני ע"ש רנסלר שבניו יורק ב-1969, ואת ה-Ph.D שלו במתמטיקה שימושית ומדעי המחשב מאוניברסיטת בראון ב-1974. עלה לישראל ב-1987 וכיהן כפרופסור בטכניון. בין השאר היה המנחה של לאה גולדין, יואל מארק וג'וני סרוג'י. ב-1999 עבר להתגורר בווטרלו שבאונטריו שבקנדה.

תחומי מחקר
----------

תחום המחקר של ברי הוא הנדסת דרישות במדעי המחשב. מחקריו מתמקדים באיסוף מידע מחברים בארגון לקוח כדי להפיק מפרט קוהרנטי עבור מערכת ממחושבת בה חפץ הלקוח. מטרת האב של עבודה זו היא לפתח כלים ושיטות שיעזרו לאסוף את המידע הדרוש לבניית מפרט הדרישות. במסגרת מחקרו ברי גם חוקר את ההשפעה של רגשות, ערכים ואמונות בבנייה של סביבת עבודה חדשנית, ואת תפקידו של הלקוח והמשתמש בעזרה למהנדס הדרישות להגיע למפרט דרישות מלא.

חיים אישיים
-----------

ברי הוא כבד שמיעה מלידה. הוא למד באופן טבעי לקרוא שפתיים בשפה האנגלית וכך הוא מסוגל לנהל שיחה פנים אל פנים. ב-10 בנובמבר 2001 פרסם מאמר בדבר שימור יכולתם של כבדי השמיעה להשתמש במחשב ובאינטרנט. במאמר זה פורס ברי את היתרונות שמציע עולם המחשוב לכבדי השמיעה, מעצם כך שאיננו דורש את היכולת לשמוע ואת חששו מכיוון ההתקדמות הנוכחי לכיוון של שימוש בממשקי מחשב מבוססי שיחה. ברי מציע במאמר שממשקי המחשב העתידיים יכילו כתוביות מסונכרנות עם הדיבור ואף "ראש צף" שיגיד את המילים עבור אלו מבין כבדי השמיעה שקוראים שפתיים.

ברי היה נשוי לאורנה ברי ולהם שתי בנות.

קישורים חיצוניים
----------------

* דניאל ברי, באתר פרויקט הגנאלוגיה במתמטיקה
* דניאל ברי, באתר dblp
* דן ברי, באתר אוניברסיטת ווטרלו (באנגלית)

הערות שוליים
------------

1. ↑  Requirements for Maintaining Web Access for Hearing-Impaired Individuals

|  |  |
| --- | --- |
| בקרת זהויות עריכת הנתון בוויקינתונים | 
* ACM DL: 81100006573
* DBLP: 07/5447
* MGP: 14473

 |
**וְקוּסְנוֹ אִי טוֹצְ'קָה** (ברוסית: **Вкусно — и точка**, בכתיב לטיני: **Vkusno i tochka**, בתרגום לעברית: "**טעים וזהו**") היא רשת מסעדות מזון מהיר שפועלת ברוסיה החל מ-12 ביוני 2022. הרשת נפתחה לאחר שבמהלך הפלישה הרוסית לאוקראינה רשת מקדונלד'ס עזבה את רוסיה ומכרה את 850 הסניפים שלה לאיש העסקים אלכסנדר גובור. מנכ"ל הרשת הוא אולג פרוב.

היסטוריה
--------

פתיחת הסניף הראשון של רשת המזון המהיר האמריקנית מקדונלד'ס ברוסיה בשנת 1990 סימלה את פתיחת רוסיה לעולם המערבי. ב-16 במאי 2022, במהלך הפלישה הרוסית לאוקראינה, החליטה רשת המזון המהיר מקדונלד'ס לסגור את פעילותה ברחבי רוסיה. נימוקי החברה היו אי היציבות של הסביבה העסקית, וערכי החברה. לרשת היו 800 סניפים ברחבי רוסיה.

ב-27 במאי 2022 דווח כי מקדונלד'ס מוכרת את חנויותיה ברוסיה לבעל רישיון מקומי, אלכסנדר גובור. גובור, איל הון רוסי שבבעלותו היו סניפי מקדונלד'ס בזכיינות החל משנת 2015,
 רכש את כל הפעילות של 850 סניפי מקדונלד'ס ברוסיה עם אפשרות רכישה מחדש של הרשת.

ב-12 ביוני 2022 פתחה רשת המסעדות מחדש את 15 המסעדות שלה במוסקבה. למחרת, ב-13 ביוני, פתחה רשת המסעדות מחדש את 50 המסעדות באזור מוסקבה כולו.

בסוף יוני הודיע מנכ"ל הרשת שבחודש ספטמבר הוא מתכנן לסיים את פתיחת כל 850 הסניפים.

התפריט
------

לדברי אולג פרוב, מנכ"ל הרשת, בשלב הראשוני של פתיחת המסעדות, עקב בעיות בלוגיסטיקה של האריזה, לא כל המנות המוכרות יהיו זמינות. לדבריו, התפריט של המסעדה לא יכלול המבורגר ביג מק וגלידת מקפלורי בגלל "הקשר החזק עם המותג מקדונלד'ס". התפריט החדש יהיה גם ללא אלכוהול, אך החברה תתאים טעמים בהתאם לאזור.

התפריט של רשת המסעדות המעודכנת נותר ברובו על כנו, אך שונו שמות המנות המשויכות לחברת מקדונלד'ס.

קישורים חיצוניים
----------------

ויקישיתוף מדיה וקבצים בנושא **וקוסנו אי טוצ'קה** בוויקישיתוף
* אתר האינטרנט הרשמי של וקוסנו אי טוצ'קה (ברוסית)
* וקוסנו אי טוצ'קה, ביישום טלגרם

* וקוסנו אי טוצ'קה, ברשת החברתית VK

* וקוסנו אי טוצ'קה, סרטונים בערוץ היוטיוב

הערות שוליים
------------

1. ↑  סוכנויות הידיעות, "טעים וזהו": המקדונלד'ס החדש של רוסיה, באתר כאן – תאגיד השידור הישראלי, 12 ביוני 2022
  

 "טעים וזהו": רשת המזון המהיר הרוסית שתחליף את מקדונלדס, סרטון בערוץ "כאן | חדשות - תאגיד השידור הישראלי", באתר יוטיוב (אורך: 02:11)
  

The Wall Street Journal, ‏מקדונלד'ס ברוסיה נפתחת שוב עם בעלים חדש, באתר גלובס, 12 ביוני 2022
2. ↑  צוות הרשת, בדף האודות באתר החברה.
3. ↑  חדשות חוץ, מקדונלד'ס יוצאת מהפעילות ברוסיה - 32 שנה לאחר שפתחה את הסניף הראשון, באתר כלכליסט, 16 במאי 2022
4. ↑  מריה סורוקינה. מסעדת הזיכיון הראשונה של מקדונלד'ס נפתחה בסיביר. Continent Siberia Online (17 בספטמבר 2015). (ברוסית)
5. ↑  Все рестораны «Вкусно - точка» могут открыть в России в сентябре, דיווח על כך ברוסית.
אוניית האספקה הנורווגית Rem Poseidon באורך 95 מטר ובתפוסה ברוטו של 4896 טון, מצוידת במנחת מסוקים בחזיתה ובמנוף מטענים על הסיפון
אוניות אספקה עוגנות בנמל אברדין
**אוניית אספקה לאסדות** (באנגלית: **Platform supply vessel**; בר"ת **PSV**) היא אונייה אשר עוצבה במיוחד למשימות אספקה לאסדות קידוח. אורכן של אוניות אלה נע בין 20 ל-100 מטרים והן ממלאות משימות מגוונות לצורכי אסדות הקידוח. אוניות אספקה רבות מעוצבות עם מבנה עילי ובראשו גשר האונייה, הממוקם סמוך לחרטום, עיצוב המותיר סיפון בודד, בעל גישה נוחה בחלקה האחורי של האונייה. חלק מאוניות האספקה מצוידות אף במנחת מסוקים מעל הגשר, ובמנוף בעל כושר הרמה גדול לטעינה ופריקה של משאות מן הסיפון. משימתן העיקרית של אוניות האספקה היא לשנע מוצרים שונים, חלקי חילוף ואנשי צוות בין אסדות קידוח ומבנים ימיים אחרים לבין הנמל.

תכונות
------

### מטען

תפקידה העיקרי של אוניית אספקה הוא לשנע ציוד בין אסדת קידוח ימי לבין החוף. עיקר מטענה של אוניית אספקה טיפוסית המשרתת אסדת הקידוח הוא מיכלי בוץ קידוח, מלט ימי, סולר, מי שתייה ומים לשימושים אחרים, כימיקלים שונים לצורך תהליך הקידוח. אסדות קידוח זקוקות כמעט תמיד לאספקה שוטפת של דלק, מים וכימיקלים. אוניית האספקה מחזירה אל הנמל חומרים למחזור, או להטמנה. האונייה אינה משמשת בדרך כלל לשינוע נפט גולמי.

### תמיכה

על סיפונן של אוניות האספקה יש כלים מיוחדים למילוי משימותיה. ברוב אוניות האספקה קיים שילוב של מכלי מוצרים מתחת לסיפון ומטענים המונחים על גבי הסיפון. חלק מאוניות האספקה מצוידות בתותחי מים לצורך כיבוי שרפות העלולות לפרוץ על אסדת קידוח. חלק מאוניות האספקה מצוידות בחומרים וכלים לטיפול בזיהום נפט בים. קיימות אוניות אספקה המצוידות בכלים ל"חידוש" בארות נפט, לצורך הגברת יכולת ההפקה.

צוות האונייה
------------

צוות אוניית אספקה טיפוסית יכול למנות עד 20 איש, אולם על רוב אוניות האספקה קיים צוות מצומצם יותר מטעמי חיסכון. צוות אוניית אספקה מתגורר בדרך כלל במגורי צוות על האונייה לתקופות ארוכות של 3-6 שבועות, ולעיתים אף לתקופות ארוכות יותר. משמרות העבודה הן בדרך כלל ארוכות, עד 12 שעות במשמרת.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אוניית אספקה לאסדות** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4409149-7

 |
לוויינים במסלול גאוסינכרוני
מסלול בצורת אנלמה מסורטט על גלובוס
**לוויין גאוסינכרוני** הוא לוויין במסלול גאוסינכרוני, עם זמן מחזור של הקפה השווה למחזור סיבוב כדור הארץ סביב עצמו. לוויין כזה יגיע לאותו מיקום אחרי יום שלם, לאחר ביצוע מסלול שהוא וריאציה של אנלמה (analemma).

היסטוריה
--------

הרעיון הוצע לראשונה על ידי הרמן פוטוצ'יק (Herman Potočnik) בשנת 1928 והפך פופולרי לאור השימוש שעשה בו סופר המדע הבדיוני ארתור סי. קלארק בפרסום שנקרא בזמנו "עולם אלחוטי ב-1945" (Wireless World in 1945). קלארק תיאר שלוש חלליות ענק מאוישות הנעות סביב כדור הארץ. הוא חי טרם פיתוח תורת האלקטרוניקה של מצב מוצק. כיום הלוויינים רבים, אינם מאוישים, ואינם גדולים במיוחד.

ידוע כיום כ"אבי הלוויינים הגיאוסינכרוניים", הרולד רוזן (Harold Rosen), מהנדס יהודי בחברת "Hughes Aircraft Company", המציא את הלוויין הסינכרוני הראשון, Syncom 2. הוא שוגר על רקטת Delta מ Cape Canaveral ביולי 1963. כמה חדשים לאחר מכן נעשתה שיחת הטלפון הראשונה בעזרת תקשורת לוויינית היא הייתה בין נשיא ארצות הברית ג'ון קנדי וראש ממשלת ניגריה אבובכר טפאווה בלווה.

מקרים פרטיים נפוצים
-------------------

מקרה מיוחד של לוויין גאוסינכרוני הוא לוויין גאוסטציונרי שמסלולו גאוסינכרוני בדיוק מעל קו המשווה. סוג נוסף של מסלול גאוסינכרוני בשימוש על ידי לוויינים הוא הקפה טונדרה אליפטית.

ראו גם
------

* EGNOS

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007565448205171
* LCCN: sh85054259

 |
פירוש נוסף ערך זה עוסק ברב מהאימפריה העות'מאנית במאה ה-17. אם התכוונתם לרבי יוסף אלמושנינו, אב"ד פאס שבמרוקו במאה ה-16, ראו יוסף אלמושנינו.

הרב **יוסף בן יצחק אלמושנינו** (1643, ירושלים, האימפריה העות'מאנית - 1689, ניקלשבורג, ממלכת הבסבורג) היה הרב הראשי של יהודי בלגרד בשנים 1668–1688. ב-1688 במהלך מלחמת האימפריה העות'מאנית-הליגה הקדושה (1683–1699) כבש צבא ממלכת הבסבורג את בלגרד. הרב אלמושנינו ונכבדי הקהילה הובלו למעצר בניקלשבורג ושם בעודו במעצר, נפטר.

קורות חייו
----------

יוסף אלמושנינו נולד בירושלים. צאצא של הרב משה אלמושנינו מסלוניקי ואחיינו (בן אחותו) של הרב יהודה לירמה מבלגרד. למד בישיבת בית יעקב אצל ישראל יעקב חגיז והיה חברותא של אברהם נתן בן אלישע אשכנזי. ב-1660 הגיע לבלגרד ולמד תחת הרב שמחה בן גרשון הכהן בישיבה אותה הקים דודו יהודה לירמה. ב-1661 נישא לבתו של הרב שמחה בן גרשון הכהן. ב-1668 יצא הרב שמחה בן גרשון הכהן לבודה, בה הוצעה לו משרת הרב הראשי. תחתיו מונה יוסף אלמושנינו לרב הראשי של בלגרד.

באותה העת נחשבה בלגרד למרכז הלכה ופסיקותיו של הרב מופיעות בספרי שאלות ותשובות. אלמושנינו ניהל חליפת מכתבים ובהם התייעצויות הלכתיות עם משה בן חביב וצבי הירש אשכנזי. בתקופת כהונתו מתועדים ביקורי שדר"ים בבלגרד, כגון של הרב משה גאלנטי (השני). בתקופת כהונתו התחוללה שרפה גדולה בבלגרד ובמהלכה נשרפה ספריית בית המדרש ורבים מכתביו של הרב אלמושנינו עלו באש.

הרב אלמושנינו הואשם לא אחת בשבתאות, וככל הנראה ניהל קשרים עם נתן העזתי. בתקופתו שלחה קהילת בלגרד שני שליחים אל שבתי צבי, ומתועד כי העתיק והפיץ מכתביו של נתן העזתי. לאחר מותו של שבתי צבי התיר הרב אלמושנינו את עגונתו יוכבד, לאחר שגבה עדויות אודות מותו.

ב-1688 נכבשה בלגרד על ידי צבא ממלכת הבסבורג. הרב אלמושנינו ו-45 מנכבדי ועשירי הקהילה הובלו למעצר בניקלשבורג, במטרה להביא לפדיון שבויים בסכומי כסף גבוהים. ב-1689 בעודו בשביו, נפטר הרב אלמושנינו. כתביו נבזזו על ידי החיילים ההבסבורגים, נמכרו לעות'מאנים והובאו לקושטא. שם רכשו אותם בניו יצחק, יהודה ושמחה אלמושנינו, והוציאו אותם לאור בשני כרכים בשם "עדות ביהוסף" עם הסכמתו של רבי חיים אלפאנדרי. הכרך הראשון נדפס ב-1711 והשני ב-1733.

קישורים חיצוניים
----------------

* גישה מקוונת לספר עדות ביהוסף באתר הספרייה הממלכתית של רוסיה
* עדות ביהוסף, באתר אוצר החכמה
* יוסף בן יצחק אלמושנינו (1637-1688), דף שער בספרייה הלאומית

ביאורים
-------

1. ↑  לפי יצחק הכהן שלאנג נולד הרב אלמושנינו ב-1642 בסלוניקי. לפי שלמה רוזאניס נולד ב-1637 בבלגרד. בשני המקרים אין מקורות או תימוכין לטענות. מזכירו האישי של הרב אלמושנינו יוסף בן יעקב אבן-דאנון (אבנדאנה) מציין בכתביו כי הרב אלמושנינו נולד בירושלים ובעת פטירתו ב-1689 היה בן 46 שנים.

הערות שוליים
------------

1. 1 2  **הקהילה היהודית בבלגרד, חכמים, רבנים ודיינים**, בתוך: צבי לוקר (עורך), פנקס הקהילות - יוגוסלאוויה, הוצאת יד ושם, 1988, עמודים 59-58.
2. ↑  ג'ני לבל, **עד הפתרון הסופי, היהודים בבלגראד 1541–1942**, הוצאת הקיבוץ המאוחד, 2006, עמוד 61-55.
3. ↑  הרב יוסף אלמושנינו, באתר encyclopedia.com (באנגלית).
4. ↑  עדות ביהוסף באתר Hebrewbooks.
5. ↑  ג'ני לבל, **עד הפתרון הסופי, היהודים בבלגראד 1541–1942**, 2006, עמוד 70-66.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303677905171
* ISNI: 0000 0000 4944 5263
* LCCN: nr95038232
* NTA: 252220331
* VIAF: 54042041
* WorldCat: lccn-nr95038232

 |
רבי **יוסף אליהו וינוגרד** (ג' בכסלו ה'תרי"ד, 1853 – י"ט בטבת ה'תרע"ח, 1918) היה ראש ישיבת תורת חיים בירושלים.

ביוגרפיה
--------

נולד בפינסק שבבלארוס, בנו של רבי אברהם חיים (שכונה "ר' חיים מתמיד"). למד תורה אצל אביו. נשא את פלטה בת ישראל אברהם לוי (נפטרה בירושלים, י"ב באייר ה'תרע"ח).

בשנת ה'תרמ"ב (1882) עלה לארץ ישראל עם אביו ואחיו רבי שמחה והם השתקעו בירושלים. אחרי פטירת האב, בשנת ה'תרמ"ו (1886), עלה אחיו רבי יצחק וינוגרד לארץ ישראל ועם בואו ייסד את ישיבת "תורת חיים". רבי יוסף אליהו עמד לימין אחיו בייסוד הישיבה ובניהולה. בשנים הראשונות הוא כיהן כמשגיח בישיבה.

לאחר פטירת אחיו רבי יצחק, בשנת ה'תרע"ג (1913), התמנה רבי יוסף אליהו לעמוד בראשות הישיבה ונטל על עצמו גם את העול הכלכלי.

הרב אריה לוין, שלאחר עלותו ארצה, בשנת 1905, למד בישיבת תורת חיים, כותב עליו בזיכרונותיו: "הרב הגאון הצדיק, איש חמודות, שכל דרכיו במעגל יושר ודבריו מנויים וספורים למטרתם, הלא הוא ר' יוסף אליהו וינוגרד", והוא מכיר לו טובה על "אשר גילה לי התקרבות כה אמיצה שאין לשערה". 

הרב וינוגרד נפטר בירושלים בשנת ה'תרע"ח (1918) ונקבר בבית הקברות בהר הזיתים.

חיבורו
------

בשנת ה'תר"ע (1910) הוציא את ספרו "נתיבות החיים" ואת ההכנסות הקדיש לישיבה. הוא הוציא את הספר בעילום שם. בשנת ה'תשט"ו (1955) הוציאו נכדיו הוצאה שנייה מהודרת וציינו בה את שמו. 

בהקדמת המהדורה השנייה כותב עליו אחיינו, הרב שמעון וינוגרד, כי "היה גאון נפלא בים הגדול של שני התלמודים והראשונים, והיה הוגה דעות בכל ספרות הפילוסופיה הדתית, חכמת הנסתר וספרי הקבלה... כן הייתה לנס בקיאותו בכתבי הקודש והפרשנים הראשונים. גם ידיעותיו הרחבות בכל מכמני השפה העברית, ספרותה ודקדוקה, היו למופת".

משפחתו
------

בנו: רבי משה וינוגרד, ממנהלי ישיבת תורת חיים. בתו מרים נישאה לבן דודה יהושע ליב, בן הרב יצחק וינוגרד. נינו הוא הביבליוגרף ישעיהו וינוגרד.

קישורים חיצוניים
----------------

* דוד תדהר (עורך), "יוסף אליהו וינוגרד", באנציקלופדיה לחלוצי הישוב ובוניו, כרך ח (1957), עמ' 3029
* יוסף אליהו וינוגרד, **נתיבות החיים - דרשות**, ירושלים, תר"ע, באתר היברובוקס
* יוסף אליהו וינוגרד, **נתיבות החיים - על הרמב"ם**, ירושלים, תשט"ו, באתר היברובוקס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007517243505171

 |
**קורלין ג'יין ולדו, OC** (באנגלית: **Carolyn Jane Waldo, OC**; ‏נולדה ב-11 בדצמבר 1964) היא שחיינית צורנית קנדית בעבר. היא אלופה אולימפית (סיאול 1988) בעלת 2 מדליות זהב, סגנית אלופה אולימפית (לוס אנג'לס 1984) ואלופת עולם (מדריד 1986).

ביוגרפיה
--------

ולדו נולדה וגדלה במונטריאול.

### סגנית אלופה אולימפית

לראשונה נערכה תחרות שחיה צורנית במשחקים האולמפיים באולימפיאדת לוס אנג'לס (1984) וולדו, זכתה במדליית כסף, בתחרות אישית (195.300 נק') אחרי טרייסי רואיז מארצות הברית (198.467 נק') ולפני מיוואקו מוטויושי מיפן (187.050 נק').

במשחקי חבר העמים שנערכו באדינבורו, סקוטלנד ביולי 1986 זכתה ולדו עם מישל קמרון במדליית זהב בתחרות הזוגות.

### אלופת עולם

שבועיים לאחר מכן, באליפות העולם שנערכה במדריד, ספרד באוגוסט אותה שנה היא זכתה ב-3 מדליות זהב, בתחרות אישית (200.033 נק'), לפני שרה ג'וזפסון מארצות הברית (194.967 נק') ומוריאל הרמין מצרפת (188.250 נק'), בתחרות זוגות ביחד עם מישל קמרון (196.267 נק'), לפני האחיות התאומות קארן ושרה ג'וזפסון (193.401 נק') ומגומי איטו ומיקאקו קוטאני מיפן (185.467 נק') ובתחרות הקבוצתית לפני קנדה ויפן.

### אלופה אולימפית

באולימפיאדת סיאול (1988) היא זכתה בשתי מדליות זהב, בתחרות האישית (200.150 נק') לפני טרייסי רואיז (197.633 נק') ומיקאקו קוטאני (191.850 נק') ובתחרות הזוגות ביחד עם מישל קמרון (197.717 נק') לפני קארן ושרה ג'וזפסון (197.284 נק') ומיקאקו קוטאני ומיאקו טנקה (190.159 נק').

הישגים ותארים
-------------

בשנת 1994 נכללה ולדו בהיכל התהילה הבינלאומי של השחייה.

קישורים חיצוניים
----------------

* קרולין ולדו, באתר הוועד האולימפי הבין-לאומי
* קרולין ולדו, באתר olympedia.org

הערות שוליים
------------

1. ↑  CAROLYN WALDO (CAN) 1994 Honor Synchronized Swimmer, באתר International Swimming Hall of Fame - ISHOF (באנגלית)
**פורס ואן** (באנגלית: **Force One**) היא יחידת קומנדו עילית של משטרת מומבאי שהוקמה על ידי ממשלת מהאראשטרה. היחידה מתמחה במלחמה בטרור באזור המטרופולין של מומבאי, שהוא אחד מאזורי המטרופולין הגדולים בעולם, על בסיס משמרות הביטחון הלאומיות בהודו (NSG).

בעקבות אירועי מתקפת הטרור במומבאי בשנת 2008, ממשלת מהאראשטרה החליטה על הקמת גוף חדש שמתמחה בלוחמה בטרור. ההכשרה הראשונית של היחידה נעשתה תחת העזרה והפיקוח של כוחות מיוחדים ישראליים מדריכי לוט"ר של מג"ב. אחרי חודשיים של טירונות על ידי מומחים ישראלים, Force One נוסדה. מפקדת המטה של Force One תתפרס על פני 390,000 מ"ר בצפון-מערב מומבאי. סה"כ ישנם 216 חיילי קומנדו תחת פיקוד היחידה.

לוחמי הקומנדו של Force One מתאמנים באקדמיה למודיעין של מהאראשטרה, במכללה האקדמית להנדסה צבאית בפונה ובסוכנות למחקר ופיתוח ההגנה. במהלך ההכשרה הם לומדים שימוש בנשק מתוחכם וחומרי נפץ ופיתוח כישורי ירי מהיר. בעוד במשמרות הביטחון הלאומיות בהודו יש רכזת אזורית במומבאי, Force One צפויה להיות חלק מהתגובה הראשונית למתקפת טרור במומבאי שכן ביכולת לוחמיה להתכונן לאירוע טרור בתוך 15 דקות. אחת המשימות העיקריות של יחידה זו היא הגנה על המחוקקים של מהאראשטרה וכן גם מספר פוליטיקאים במדינה.

פורס ואן אימנו את כוח המשטרה של מוזמביק. מלבד זאת, פורס ואן מאמנת את כל צוותי התגובה המהירה (אנ') של משטרת מהאראשטרה ומעורבים באימון כוח הגנת הרכבת ומשטרת ג'אמו וקשמיר.

ציוד
----

* גלוק 17
* גלוק 19
* סמית' אנד וסון M&P
* Brügger & Thomet MP9
* הקלר וקוך MP5
* AKM
* קרבין M4A1
* קלשניקוב AK-103
* בארט M82
* קולט M-203
* מהינדרה מרקסמן

הערות שוליים
------------

1. ↑  משה נוסבאום, גאווה ישראלית: כך מלמדים את ההודים להילחם בטרור, ‏8 במרץ 2010
2. ↑  India’s Force One (Maharashtra State Police) (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 129247909
* WorldCat: viaf-129247909

 |
תמונה שבמרכזה אדם המתנייד בכיסא גלגלים ומסביבו אסופה של מילים ומשפטים באנגלית כגון "מלאך", "המוגבלות היחידה בחיים היא גישה לא טובה" ואמירות דומות.
**פורנו השראה** הוא הצגתם של אנשים עם מוגבלות כגורם השראה מתוקף היותם עם מוגבלות. פורנו השראה כולל תמונות, סרטונים, ממים וסיקורים תקשורתיים של אנשים עם מוגבלות המוצגים במטרה לעורר השראה בעבור אנשים ללא מוגבלות. המסר של פורנו השראה הוא שאם אדם עם מוגבלות יכול לעשות דבר מה אז בוודאי שאדם ללא מוגבלות יוכל להשיגו.

הטבעת המונח
-----------

המונח פורנו השראה נטבע על ידי סטלה יאנג, פעילה לזכויות אנשים עם לקויות, בשנת 2012 במגזין האינטרנטי של תאגיד השידור האוסטרלי Ramp up וזוכה לפופולריות נוספת בהרצאת TED שהעבירה יאנג בשנת 2014.

המושג משמש פעילים וחוקרים בתחום לימודי המוגבלות לניתוח ייצוג תקשורתי של אנשים עם מוגבלות ולתביעה להכרה באנשים עם מוגבלות כאנשים שלמים, מורכבים ושווים.

ראו גם
------

* אייבליזם
* המודל החברתי

קישורים חיצוניים
----------------

* 

* אתר האינטרנט הרשמי של פורנו השראה
* (האתר הרשמי של סטלה יאנג בארכיון Wayback Machine (אורכב 18.12.2014))
* Inspiration porn: A look at the objectification of the disabled community, The crimson white
* לינוי בר גפן, נכים לא אמורים לספק את הצורך שלנו להרגיש טוב עם עצמנו, באתר "את", 14 ביולי 2019
* WHEN INSPIRATION PORN IS SIMPLY INSPIRATION, Yoocan

הערות שוליים
------------

1. ↑  ABC Ramp Up – Disability, Discussion, Debate (Australian Broadcasting Corporation), www.abc.net.au, ‏2010-12-03 (באנגלית)
2. ↑  יאנג, סטלה, *אני לא ההשראה שלכם, תודה רבה* (באנגלית), נבדק ב-2021-05-31
**פורנוגרפיה במזרח התיכון** תועדה ונחקרה במשך זמן על ידי חוקרים.

למרות ששידור וגישה לאינטרנט לפורנוגרפיה מוגבלים או אסורים במדינות רבות באזור, גישה נרחבת לפורנוגרפיה זמינה באמצעות צלחות לוויין.

ברוב מדינות המזרח התיכון, אשר יש בהן רוב ערבי (בהם, עיראק, איראן, האמירויות וסעודיה), הפורנוגרפיה אינה חוקית.[דרוש מקור] עם זאת, בשל גישה רחבה לאינטרנט (במיוחד הורדת תוכניות) וקיומו של שוק שחור בקנה מידה גדול בסרטים מערביים, חוק באיראן הועבר באמצע 2007 על ידי הפרלמנט, אשר נתון לאישור של מועצת השומרים, מפיקי סרטים פורנוגרפיים יעמדו בפני הוצאה להורג אם יימצאו אשמים בנוגע לכך.

פורנוגרפיה זמינה למשתמשים בחלק מועט של מדינות במזרח התיכון, כגון אזרבייג'ן, לבנון, ישראל ואף טורקיה והפקת פורנוגרפיה חוקית גם במדינות אלו.

בספטמבר 2011, כנופיה לבנונית-סורית המעורבת בקידום סרטי פורנוגרפיה נעצרה על ידי כוחות הביטחון הכלליים הלבנוניים, לפי סוכנות הידיעות הלאומית של לבנון. הקבוצה מכרה את הסרטים בתקליטורי DVD לקטינים באזורים שונים בלבנון.

הערות שוליים
------------

1. ↑  Gardner, Frank (10 May 2000). Saudis 'defeating' internet porn, *BBC News*
2. ↑  (1 Sept 2014). Lebanese Internet providers to block porn websites, *The Daily Star (Lebanon)*
3. ↑  (27 Sept 2010). Unveiling the Middle East’s sex industry, *Salon*
4. ↑  "Death Penalty For Porn In Iran?". Cbsnews.com. נבדק ב-12 באוקטובר 2014. `{{cite web}}`:  (עזרה)
5. ↑  "Archived copy". אורכב מ-המקור ב-2017-05-07. נבדק ב-2016-07-05. `{{cite web}}`:  (עזרה)
6. ↑  Sex in Azerbaijan - Ñåêñ â Àçåðáàéäæàíå - Azerb.com, www.travel-images.com
7. ↑  "Pornography". *The Times of Israel*.
8. ↑  "Authorities arrest Syrian-Lebanese porn gang". *The Daily Star Newspaper - Lebanon*. נבדק ב-12 באוקטובר 2014. `{{cite web}}`:  (עזרה)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"פורנוגרפיה במזרח התיכון"**.
**מיומנקלה** (שם מדעי: *Miomancalla*) הוא סוג נכחד של עוף ימי לא-מעופף מסדרת החופמאים, אשר היה בעל קירבה לאלקיים, ובעבר אף השתייך לה אך יום מצוי בקבוצה Mancallinae שבעל-משפחת השחפאיים. הוא התקיים במשך המיוקן לחופי ארצות הברית לאורך האוקיינוס השקט לפני 8.7 עד 4.9 מיליון שנה. הוא התגלה במאובנים לאורך החופים, בעיקר תצורות קפיסטרנו (אנ') שבמחוז אורנג', קליפורניה אך גם בוושינגטון ואף ביפן.

הסוג תואר ב-1976 בידי החוקר הווארד ונכללים בו 2 מינים:

* *M. wetmorei* - אשר תואר בידי H. Howard ב-1976
* *M. howardi* - אשר תואר בידי N. A. Smith ב-2011

עוף זה היה גדול בהרבה מאלקה ענקית, בגובה של קרוב למטר וחצי ומשקל של 5.3 ק"ג, והוא הגדול שבחופמאים שנתגלו מעולם. במראהו דמה מאוד לפינגווין צפוני אך מבנה כנפיו היה שונה. בדומה לאלקה הענקית היה לו מקור עבה וארוך שהתאים לתפיסת דגים, תוך צלילה מהירה. גודלו עזר לו הן לשמור על חומו והן לעוט במהירות במים.

קישורים חיצוניים
----------------

ויקישיתוף מדיה וקבצים בנושא **מיומנקלה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |

הערות שוליים
------------

1. ↑  Smith, N.A. (2011). "Taxonomic revision and phylogenetic analysis of the flightless Mancallinae (Aves, Pan-Alcidae)". ZooKeys (91): 1–116. doi:10.3897/zookeys.91.709. PMC 3084493. PMID 21594108.